Miten selvitä taksiuudistuksesta? pohtivat Ylen aamu-tv:ssä toimitusjohtaja Timo Koskinen Taksiliitosta ja maajohtaja Joel Järvinen Uberista.

Taksiliiton toimitusjohtaja Timo Koskinen uskoo, että markkinoilla pärjäävät selkeästi hinnoittelevat yritykset. Hän toivottaa myös Uber-kuljettajat tervetulleiksi Taksiliittoon.

Sunnuntaina astuu voimaan uusi liikennepalvelulaki, joka vapauttaa Suomen taksiliikenteen sääntelyä. Heinäkuusta alkaen esimerkiksi taksien ja kuljettajien määrää ei enää rajoiteta, ja markkinoille astuu uusia toimijoita.

Paluun tekee muutaman vuoden tauon jälkeen myös Uber.

– Uberin sovelluksella on mahdollista tilata auto jälleen heinäkuussa, kertoo maajohtaja Joel Järvinen.

Järvisen mukaan uusi laki tunnistaa Uberin kaltaiset toimijat, ja siksi yritys pystyy tarjoamaan aiempaa monipuolisempia palveluita kuluttajille.

– Aloitamme pääkaupunkiseudulta. Muuta Suomea mietitään lähitulevaisuudessa.

Taksiliiton toimitusjohtaja Timo Koskinen vakuuttaa, että asiakkaat saavat tutut taksinsa myös jatkossa samoista paikoista kuin aiemminkin.

– Jos asiakas on käyttänyt esimerkiksi tiettyä taksia, hän todennäköisesti voi käyttää sitä edelleen. Myös tutut taksiasemat säilyvät.

Koskinen uskoo, että taksiyritykset tekevät jatkossa kuitenkin entistä tehokkaampaa markkinointia, jotta ne tavoittaisivat kuluttajat.

Asiakkaalle tulee kertoa hintatiedot

Taksiyrittäjäksi voi heinäkuusta alkaen ryhtyä kuka tahansa liikenneluvan saanut henkilö. Luvan saa Timo Koskisen mukaan "kuka tahansa rehellinen kansalainen", mutta taksinkuljettajan ajolupa ei heltiä aivan yhtä helposti.

– Kuljettajalle on tiukemmat kriteerit. Hänen tulee läpäistä Trafin koe, mutta ei sekään mahdoton ole. Siinä kysellään asiakkaiden palvelemiseen ja turvallisuuteen liittyviä kysymyksiä.

Jatkossa myös Uber-toimijoiden on täytettävä nämä kriteerit. Taksiliiton Koskinen ja Uberin Joel Järvinen ovatkin yhtä mieltä siitä, että Uber on jatkossa yksi taksinvälittäjä muiden joukossa.

– Myös he ovat tervetulleita Taksiliiton jäseniksi, kun saavat luvat, Koskinen sanoo.

Jatkossa taksien on mahdollista tarjota muun muassa kiinteitä hintoja, erilaisia vyöhykkeisiin perustuvia hinnoittelumalleja sekä tuttuja matkaan ja aikaan perustuvia hinnoittelumalleja.

Taksamittarin on oltava autoissa jatkossakin, jos hinnoittelu perustuu jälkimmäisiin. Muuten se ei ole enää pakollinen.

– Uskon, että markkinoilla pärjäävät jatkossa ne, jotka osaavat kertoa omat hintansa mahdollisimman selkeästi, Koskinen sanoo.